Sejas šķeltnes skartu balstaudu morfoloģiskās pārmaiņas audu reģenerācijas gaitā. Promocijas darba kopsavilkums
Authors:   ,   Rīgas Stradiņa universitāte, Buile Dace 
Published: September 2024

Iedzimtu sejas defektu kopums, kas veidojas nepilnīgas sejas kroku saaugšanas rezultātā, tiek saukts par sejas šķeltnēm, pie kurām pieder arī alveolārā izauguma un aukslēju šķeltne. Sejas šķeltņu korekcijas notiek ķirurģiskās iejaukšanās ceļā, un parasti ir nepieciešama vairāk nekā viena operācija, lai atjaunotu normālas fizioloģiskās funkcijas, īpaši gadījumos, kad tā ir skārusi balstaudus. Pētījuma mērķis bija noteikt šķeltnes skartu balstaudu (skrimšļaudu un kaulaudu) dažādu audu faktoru relatīvo daudzumu imūnhistoķīmiski pirmo reizi un atkārtoti operētos balstaudos. Pētījumā tika iekļauti 49 pacienti. Kopējais kaula morfoloģiskā materiāla vienību skaits, kas tika iegūts no pacientiem, kuriem pirmo reizi tika veikta osteoplastika vai rinoplastika, bija 14. Atkārtoti operētu pacientu morfoloģiskā materiāla kaula vienību skaits bija 22. Skrimšļa morfoloģiskā materiāla skaits balstaudu operācijās, kur kā pirmo operāciju veica rinoplastiku, bija 17. Skrimšļaudu paraugi, kuri tika iegūti no rinoplastikas, kas tika veikta kā atkārtota balstaudu operācija, bija 21. Atkarībā no balstaudu veida un operāciju secības pacienti tika sadalīti četrās grupās, kā arī tika veidotas divas kontroles grupas. Izmantojot imūnhistoķīmisko metodi kaulaudos un skrimšļaudos, tika noteikti: matrices metaloproteināze 2 (MMP-2), matrices metaloproteināze 8 (MMP-8), matrices metaloproteināze 9 (MMP-9), matrices metaloproteināzes 2 audu inhibitors (TIMP-2), kaula morfoģenētiskais proteīns 2/4 (BMP-2/4), bāziskais fibroblastu augšanas faktors (bFGF), transformējošais augšanas faktors beta 1 (TGFβ1), interleikīns 1 alfa (IL-1α), interleikīns 10 (IL-10), cilvēka beta defensīns 2 (HBD-2), cilvēka beta defensīns 3 (HBD-3), osteopontīns (OPN), osteoprotegerīns (OPG), osteokalcīns (OC), runt radniecīgais transkripcijas faktors 2 (Runx2), bezspārnu tipa MMTV integrācijas saites 3a olbaltumviela (Wnt3a). Apoptozes izvērtēšanai tika pielietots TUNEL kita standartizēts komplekts. Skrimšļaudu kontroles grupā visvairāk novēroja OPG, MMP-8 un apoptozes pozitīvos hondrocītus. Pirmo reizi operētiem šķeltnes skartiem pacientiem bija palielināts skaits OC, OPN, OPG, BMP-2/4 bFGF, TGFB1, MMP-2, MMP-8, MMP-9, TIMP-2, IL-1a, IL-10, HBD-2, Wnt-3a un apoptozes pozitīvo hondrocītu. Atkārtoti operētiem šķeltnes skartiem pacientiem šo iepriekš minēto faktoru skaits bija palielināts, kā arī palielināts bija HBD-3 skaits. Kaulaudu kontroles grupā novēroja OC, BMP-2/4, MMP-8, MMP-9, IL-10, HBD-2 un apoptozes pozitīvos osteocītus. Pirmo reizi operēto šķeltnes skartu pacientu kaulaudos bija novērots gandrīz visu faktoru izteikts relatīvā daudzuma samazinājums, no kuriem vislielākajā daudzumā tika konstatēts OC. No atkārtoti operēto šķeltnes skarto pacientu kaulaudiem MMP-2 pozitīvo šūnu relatīvais daudzums palielinājās līdz kontroles audu līmenim, kā arī 3 lielākā daudzumā tika novēroti OC un apoptozes pozitīvie osteocīti, kuri nesasniedza kontroles audu pozitīvo šūnu relatīvā daudzuma līmeni. Promocijas darbs izstrādāts Rīgas Stradiņa universitātes Anatomijas un antropoloģijas institūtā, Morfoloģijas katedrā, Latvijā. Aizstāvēšana: Medicīnas bāzes zinātņu, tai skaitā farmācijas promocijas padomes atklātā sēdē 2024. gada 16. septembrī plkst. 13.00 attālināti, tiešsaistes platformā Zoom. 3.1. medicīnas bāzes zinātnes, tai skaitā farmācija; apakšnozare – histoloģija un citoloģija. Atslēgvārdi: šķeltne; imūnhistoķīmija; audu faktori; gēnu proteīni.